WTI ยืนเหนือ 83 เหรียญ หวังเศรษฐกิจจีนขยายตัว
WTI พุ่งกว่า 1% ทะลุระดับ 83 เหรียญ ขานรับคาดการณ์การขยายตัวของเศรษฐกิจจีน หลังประกาศเปิดประเทศ
WTI พุ่งกว่า 1% ทะลุระดับ 83 เหรียญ ขานรับคาดการณ์การขยายตัวของเศรษฐกิจจีน หลังประกาศเปิดประเทศ
23 ม.ค. 2566

ผู้สื่อข่าวรายงานว่า สัญญาน้ำมันดิบ WTI พุ่งขึ้นกว่า 1% ทะลุระดับ 82 ดอลลาร์ ขานรับคาดการณ์การขยายตัวของเศรษฐกิจจีน หลังประกาศเปิดประเทศ
ณ เวลา 22:06 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมี.ค. ซึ่งมีการซื้อขายที่ตลาด NYMEX บวก 0.86 ดอลลาร์ หรือ 1.03% สู่ระดับ 82.50 ดอลลาร์/บาร์เรล
โดยนักวิเคราะห์จาก ANZ ระบุว่า การเดินทางภายในประเทศของจีนได้เพิ่มขึ้นอย่างมากนับตั้งแต่ที่รัฐบาลผ่อนคลายมาตรการควบคุมโควิด-19 โดยการจราจรบนถนนในเมืองสำคัญ 15 แห่งมีความคับคั่งขึ้น 22% เมื่อเทียบกับช่วงเดียวกันของปีที่แล้ว บ่งชี้ถึงการขยายตัวของอุปสงค์น้ำมันในจีน ซึ่งเป็นประเทศที่มีการนำเข้าน้ำมันมากที่สุดในโลก
สำนักงานพลังงานสากล (IEA) ระบุว่า ตลาดพลังงานจะเผชิญภาวะตึงตัวมากขึ้นในปีนี้ โดยอุปสงค์พุ่งขึ้นจากการที่จีนเปิดประเทศ ขณะที่อุปทานลดลงจากการที่รัสเซียเผชิญมาตรการคว่ำบาตรจากสหรัฐและชาติตะวันตก
ก่อนหน้านี้ IEA ออกรายงานในเดือนธ.ค.2565 เตือนว่า ราคาน้ำมันจะพุ่งขึ้นในปี 2566 โดยได้รับผลกระทบจากภาวะตึงตัวในตลาดจากการที่ชาติตะวันตกใช้มาตรการคว่ำบาตรรัสเซีย ขณะที่อุปสงค์น้ำมันสูงกว่าตัวเลขคาดการณ์
ด้าน IEA คาดการณ์ว่า การผลิตน้ำมันของรัสเซียจะลดลง 14% สู่ระดับ 9.6 ล้านบาร์เรล/วันในช่วงสิ้นสุดไตรมาสแรกของปี 2566
นอกจากนี้ IEA คาดการณ์ว่าอุปสงค์น้ำมันโลกจะเพิ่มขึ้น 1.7 ล้านบาร์เรล/วันในปี 2566 สู่ระดับ 101.6 ล้านบาร์เรล/วัน โดยได้ปัจจัยหนุนจากความต้องการใช้น้ำมันจากจีนและอินเดีย
ขณะเดียวกัน ตลาดจับตาสต็อกน้ำมันดิบสหรัฐ โดยสถาบันปิโตรเลียมอเมริกา (API) จะเปิดเผยในวันพรุ่งนี้ ขณะที่สำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันพุธ